মাঠে নামার জন্য ছটফট করছেন সনি নর্ডি। কিন্তু সবুজ-মেরুন তারকাকে খেলাতে রাজি নন কোচ সঞ্জয় সেন!
শনিবার সকালে ব্রাজিলীয় ডিফেন্ডার এদুয়ার্দো পাহিরা’কে নিয়ে ফিজিক্যাল ট্রেনার গার্সিয়া মিরান্দার কাছে  ঘণ্টা দেড়েক অনুশীলন করেন নর্ডি। তিনি বললেন, ‘‘খেলার জন্য আমি তৈরি। তবে খেলব কি না, সেটা কোচই ঠিক করবেন।’’ সবুজ-মেরুন কোচ অবশ্য স্পষ্ট জানিয়ে দিলেন, তাঁর ভাবনায় এই মুহূর্তে নেই নর্ডি। তিনি বললেন, ‘‘নর্ডি এখনও পর্যন্ত এক দিনও পুরো দলের সঙ্গে প্র্যাক্টিস করেনি। তাই ও কী অবস্থায় আছে সেটা আগে দেখে নিতে চাই। তারপরেই নর্ডি’কে নিয়ে ভাবব।’’ নিজের সিদ্ধান্ত হাইতি তারকাকে জানিয়েও দিয়েছেন সবুজ-মেরুন কোচ। নর্ডি বললেন, ‘‘চার্চিল ম্যাচের পরেই কোচের সঙ্গে কথা হয়েছিল। উনি পরিষ্কার বলে দেন, আমরা জিতেছি তাই পরের ম্যাচে দলে কোনও পরিবর্তন করব না। কোচ হিসেবে ওঁর এই সিদ্ধান্তকে সম্মান করি। তবে আমি কিন্তু ম্যাচ ফিট।’’